SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 232

**2021. gada 19. oktobrī plkst.10.00**

Videokonferences formātā

Sēdē piedalās:

**komisijas deputāti:**

**Juris Rancāns**

**Edvīns Šnore**

**Ainars Bašķis**

**Raimonds Bergmanis**

**Ainars Latkovskis**

**Māris Možvillo**

**Mārtiņš Šteins**

**Atis Zakatistovs**

**uzaicinātās personas:**

* Iekšlietu ministre **Marija Golubeva**
* Iekšlietu ministrijas valsts sekretārs **Dimitrijs Trofimovs**
* Iekšlietu ministrijas parlamentārais sekretārs **Mārtiņš Šteins**
* Iekšlietu ministrijas Finanšu politikas un metodoloģijas nodaļas vadītāja **Alda Strode**
* Finanšu ministrijas Budžeta departamenta Aizsardzības un tiesībsargājošo iestāžu finansēšanas nodaļas vadītāja **Romija Rugevica**
* VUGD priekšnieka vietnieks, pulkvedis **Mārtiņš Baltmanis**
* VUGD Civilās aizsardzības pārvaldes priekšnieks, pulkvedis **Ivars Nakurts**
* VUGD Civilās aizsardzības pārvaldes Resursu pārvaldīšanas nodaļas priekšnieks, kapteinis **Uldis Ķevers**
* Latvijas Pašvaldību savienības padomnieks tautsaimniecības jautājumos **Aino Salmiņš**
* PROVIDUS vadošā pētniece **Ieva Raubiško**

**citas personas:**

Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, M.Veinalds, B.Veiskate, E.Kalniņa.

**Sēdi vada:** komisijaspriekšsēdētājs J.Rancāns

**Sēdi protokolē:** E.Kalniņa

**Sēdes veids:** atklāta

Darba kārtība:

**1. Iekšlietu ministrijas budžeta programmā plānotais finansējums 2022. gadam un vidēja termiņa budžeta ietvaram, kā arī valsts budžeta līdzekļu izlietojums 2021. gadā.**

**2. Dažādi.**

**J.Rancāns** atklāj sēdi un informē par izskatāmo darba kārtību un uzaicinātajām amatpersonām. **Aizsardzības, iekšlietu un korupcijas novēršanas komisija** katru gadu pirms valsts budžeta likumprojekta apspriešanas Saeimā uzklausa to jomu atbildīgos ministrus un institūciju vadītājus, pār kurām komisija veic parlamentāro uzraudzību.

**1. Iekšlietu ministrijas budžeta programmā plānotais finansējums 2022. gadam un vidēja termiņa budžeta ietvaram, kā arī valsts budžeta līdzekļu izlietojums 2021. gadā.**

**J.Rancāns** dod vārdu iekšlietu ministrei.

**M.Golubeva** informē par IeM budžetā 2022. gadam paredzētām prioritārajām jomām, kas saistītas ar iekšlietu nozares attīstību (*prezentācijas kopija pievienota pielikumā*) – atlīdzības palielināšana, īpaši izmeklētājiem, kā arī piemaksas robežsardzes darbiniekiem; ieguldījumi izglītības sistēmā; ieguldījumi tehnikas aprīkojuma iegādē, tai skaitā autotransportā.

Vislielākais ieguldījums iekšlietu sistēmā plānots 2022. gadā. Prioritārās jomas – kapacitātes stiprināšana amatpersonām ar speciālajām dienesta pakāpēm (robežpiemaksas, izmeklētāju atlīdzība, mēnešalgu izlīdzināšana – pielīdzināšana prokuroru algām); Valsts policijas amatpersonu izglītības sistēmas pilnveide (tai skaitā izmeklētāju apmācību centra izveide VP koledžā); VP nodrošinājums ar nepieciešamajiem transportlīdzekļiem – aktuāla vajadzība policijas darba efektivitātes nodrošināšanai; VDD darbības prioritāro jomu stiprināšana; VUGD nodrošinājums ar nepieciešamajiem transportlīdzekļiem – daļa VUGD autotransporta bāzes ir novecojusi, autocisternu ekspluatācijas ilgums pārsniedz 20 un 30 gadu, kā arī vēl tiek izmantots padomju laika speciālais transports; starpnozaru pasākumi – vēlētāju reģistra attīstības un atbalsta pasākumi; jauna Fizisko personu reģistra tiešsaistes datu apmaiņas risinājuma ar VIIS izstrāde un ieviešana; ārstniecības personu darba samaksas pieauguma nodrošināšana.

Netika atbalstīti šādi iesniegtie prioritārie pasākumi – Nodrošinājuma valsts aģentūras kapacitātes stiprināšana (sāpīgs moments, tiks meklēta iespēja, kā to atbalstīt no iekšējiem resursiem); VP Kiberpolicijas struktūrvienības attīstība; Civilās aizsardzības Operacionālā vadības centra izveide; Vienota kontaktu centra platformas uzlabošana saziņai ar operatīvajiem dienestiem.

Paredzēti infrastruktūras attīstības projekti – ap 10 miljoniem eiro paredzēti 8 jaunu VUGD depo būvniecībai; vēl ap 10 miljoniem eiro paredzēti citu pasākumu īstenošanai, tai skaitā VUGD mācību poligona aprīkošanai, kā arī VP un VRS ēku remontam.

Informē par piešķirtajiem līdzekļiem no programmas “Līdzekļi neparedzētiem gadījumiem. Tie ir neatliekamie prioritārie pasākumi, kas saistīti ar faktisko situāciju iekšlietu jomā – īpaši uzsver dzeloņstiepļu žoga ierīkošanu uz Latvijas Republikas valsts ārējās robežas ar Baltkrievijas Republiku; jaunu ugunsdzēsības depo būvniecību, jo sākotnēji piešķirtais finansējums nebija pietiekams.

Tālāk min būtiskākos ES projektus, pievēršot uzmanību IS sistēmu ieviešanai un uzlabošanai, Valsts policijas atbalstam ekonomisko noziegumu izmeklēšanas paātrināšanai un kvalitātes uzlabošanai, kā arī VRS dalības nodrošināšanai FRONTEX Aģentūras organizētajās starptautiskajās operācijās, sargājot ES robežas.

**J.Rancāns** pateicas par informāciju, atgādina, ka pagājušajā gadā komisija apmeklēja VUGD un novērtēja esošo situāciju, pauž gandarījumu par to, ka valdībai izdevies atrast līdzekļus, lai atbalstītu IeM pieprasījumus.

**J.Rancāns** aicina deputātus uzdot jautājumus.

**M.Možvillo** vaicā – ikdienā, iepērkot mašīnas, ir gadījies, ka tiek iepirktas dažādas sistēmas. Šādiem dažādiem auto, ierodoties notikuma vietā, katram ir jāvelk sava līnija, jo šļūtenēm ir atšķirīgi standarti. Joprojām nav skaidrojuma, kāpēc Latvijas pilsētās tiek izmantotas 4x4 piedziņas mašīnas, kamēr pārējās valstis izmanto 4x2 vai 6x4, vai 6x2+4 sistēmas. Pati bāzes konstrukcija maksā lētāk un ir stipri manevrēt spējīgāka. Nav skaidrojuma par cilvēkiem, kas iepērk šīs mašīnas – vai viņi tiešām pārzina tehnisko specifikāciju. Vai ir plānots kaut ko mainīt, veicot iepirkumus, jo nav vērts pirkt dārgas mašīnas videi, kur tās nav nepieciešamas.

**M.Golubeva** atbild, ka specifikāciju veido dienesti, kuri paši to arī izlemj un pēc tam izmanto šo transportu savā darbā.

**D.Trofimovs** papildina, ka visefektīvāk būtu atsevišķi par to organizēt sarunu, lai pārrunātu visus nepieciešamos jautājumus – piemēram, par cauruļu diametriem, automašīnu risinājumiem, kas piegādāti vienā vai otrā depo. Šobrīd specifikācija veidota precīzi tām vajadzībām un tiem riskiem, kas ir attiecīgajā struktūrvienībā. Šogad valdība atbalstīja arī to, ka no RRF *(Rapid Response Facility)* tiks veidota risku izvērtēšanas sistēma, par ko R.Bergmanis runās nākamajā apakškomisijas sēdē civilās aizsardzības kontekstā. Visi šie jautājumi ir savstarpēji saistīti. Katras tehnikas vienības konkrētās modifikācijas pamatā ir konkrētās struktūrvienības vajadzības.

**J.Rancāns** interesējas par jautājumiem, kas saistīti ar robežas izbūvi un ES iespējamiem finansējumiem: 1) vai ir iespēja to finansēt no ES līdzekļiem; 2) kādā stadijā ir būvniecība, kad tā varētu tikt pabeigta.

**M.Golubeva** atbild, ka kopā ar 11 citu ES valstu iekšlietu ministriem ir parakstījusi vēstuli Eiropas Komisijai, ka uzskata, ka Eiropas ārējās robežas infrastruktūra būtu jāfinansē Eiropas Komisijai. Pagājušajā nedēļā bija izbūvēta aptuveni 1/3 no pagaidu dzeloņstiepļu žoga un darbs turpinās. Nodrošinājuma valsts aģentūra tiek galā ar šo uzdevumu un izsaka cerību, ka drīz šis darbs tiks pabeigts. Kas attiecas uz pastāvīgā žoga izbūvi, nākas saskarties ar vairākiem administratīviem šķēršļiem, tādēļ IeM tagad piedāvā pieņemt likumu par robežas izbūvi (par robežu ar Baltkrieviju un Krieviju), kur būtu detalizēti reglamentēti dažādu valsts iestāžu un valsts kapitālsabiedrību pienākumi šī projekta īstenošanai.

**J.Rancāns** pārjautā, vai drīzumā Saeimā var sagaidīt minēto likumprojektu, ar kura palīdzību varētu panākt paātrinājumu, pārvarot administratīvos šķēršļus.

**M.Golubeva** informē, ka likumprojekts tiks iesniegts MK. Atkarībā no tā, kā šis projekts virzīsies valdībā, var cerēt, ka tas drīzumā nonāks Saeimā, un būs iespējams paātrināt robežas izbūvi.

**R.Bergmanis** pateicas par prezentāciju, izsaka vēlmi to saņemt. Interesējas, vai straujais pieaugums budžetā 2022. gadā ar tam sekojošu kritumu nākamajos divos gados nerada riskus nozarei kopumā.

**M.Golubeva** atbild attiecībā par summas atšķirību 2022. gadā – lielākoties tie ir kapitālieguldījumi. Pēc tam nozare atgriezīsies pie ierastākā ieguldījumu līmeņa.

**R.Bergmanis** jautā par uzsākto darbu pie operatīvā vadības centra izveides – kādas ir iestrādes.

**D.Trofimovs** skaidro, ka finansējums šim projektam ir simbolisks – virs 500 tūkstošiem. Bija pieteikta ideja par viena nekustamā īpašuma iegādi šim nolūkam, un MK atbalstīja šī nekustamā īpašuma iegādes iespējas, bet īpašnieka cerētais nesakrita ar aprēķināto novērtējumu, un nebija iespējas satikties.

**R.Bergmanis** jautā par atvēlēto finansiālo ieguldījumu valsts materiālo rezervju iegādēm (tikai 41 tūkstotis) – pauž bažas, vai valsts būs gatava krīzes situācijām.

**M.Golubeva** atbild, ka ir divas lietas – par krīžu vadības centru VUGD vadībā ir zināma interese no Rīgas pilsētas puses, ka varētu koplietot kaut kādas kapacitātes, tas tiks pētīts; otrs aspekts – par rezervēm: ir tā, ka tagad regulējums paredz, ka katra iestāde pati veido šīs rezerves, nav vairs tā, ka IeM veido par visām nozarēm materiālās rezerves.

**R.Bergmanis** papildina, ka tomēr šī funkcija IeM ir palikusi – valsts materiālo rezervju veidošana un pārraudzīšana.

**D.Trofimovs** skaidro, ka katra nozare atbild par katastrofu, kas tai ir piederīga – IeM nav iestāde, kas atbild par jebkuras krīzes vadību. Saeima šo jautājumu apstiprināja. Vērš uzmanību, ka katra ministra pienākums ir turēt materiālās rezervēs, ja tas ir nepieciešams, pārvietojamo tiltu, kas maksā miljonus. IeM objektīvi aprēķinātā summa ir neliela, bet tā arī ir ministrijas vajadzība, jo visu cenšas nodrošināt bez nepieciešamības darbināt materiālās rezerves, jo pamatā izplatītākie pārsvarā ir ģeneratori, plūdi, mežu ugunsgrēki, bet pa šiem gadiem arī pašvaldības, Valsts mežu dienests ir sevi pietiekami nodrošinājuši ar ģeneratoriem, līdz ar to zūd vajadzība vērsties pēc materiālajām rezervēm.

**R.Bergmanis** interesējas par vienotā ārkārtas palīdzības izsaukuma numura “112” vienotās tehnoloģiskās platformas modernizēšanu – kā veicas ar šo modernizēšanu un kādi ir izaicinājumi, kā ir ar jaunajām telpām, kur šis centrs varētu atrasties.

**D.Trofimovs** atbild, ka darbs pie “112” platformas norit pilnā sparā – šobrīd notiek IS sistēmas izstrādes darbi, iekšēji ir atrisināts jautājums par personālu, savā starpā vienojoties VP un VUGD par pārdalāmajām štata vietām, notiek intensīva šo operatoru apmācība, kas ir obligāts elements, gan telpu pielāgošana, gan aprīkojuma lietas. Par ES finansējumu tiek veidota IS, kas ir kodols šai platformai.

**M.Golubeva** skaidro, kas attiecas uz ugunsdzēsēju ierašanās laiku – tas drīzāk saistīts ar ģeogrāfiskās sistēmas adaptāciju.

**D.Trofimovs** papildina, ka IeM Informācijas centrā ir 110 informācijas sistēmas, tas ir viens no lielākajiem kompetences centriem. Par LNG – LNG mehānisms veidots tādā veidā, ka tas nav plānots – kad pietrūkst budžeta līdzekļu, tad attiecīgi LNG paredz iespēju vērsties valdībā par šī finansējuma saņemšanu.

**M.Možvillo** komentē vēl par VUGD ierašanās laiku – auto tiek aprīkoti neatbilstoši mūsu laika apstākļiem, jo gan jaunie, gan jau esošie auto ir aprīkoti ar karjera automašīnām paredzētām riepām, un ziemā ugunsdzēsēji nevar pabraukt pa apledojušu ceļu, bet vasarā – pa slapju asfaltu.

**M.Golubeva** piebilst vēl par aizturēto ārzemnieku centriem, ka vidēji gada griezumā finansējuma pietiek. Risinājums tagad krīzes situācijā – ārkārtējā situācijā tiek meklēts Operatīvās vadības centrā un tur ir identificēta vieta, kur varētu izvietot pagaidu risinājumā aizturētās personas, ja šo personu skaits pārsniedz Mucenieku un Daugavpils kapacitāti, bet šis ir ārkārtējais risinājums, budžetā nav jāplāno visu laiku ārkārtējās situācijas, bet vidējais scenārijs.

**R.Bergmanis** interesējas par formastērpu pāriešanu VUGD un VRS.

**D.Trofimovs** atbild, ka VUGD un VRS šis process notiek, ir izstrādāti paraugi. VP pēc būtības šis process ir jau noslēdzies.

**R.Bergmanis** vaicā par personāla mainību un plūsmu – kāda šobrīd ir situācija ar kapacitāti.

**M.Golubeva** skaidro, ka ir nepietiekošs komplektētais sastāvs – ap 17% VP, ap 10% - VRS, bet tas nav tāds procents, kas paralizētu darbību vai to apdraudētu. Kontekstā ar jauno ierobežojumu monitorēšanu, uzraudzību un kontroli pauž cerību, ka dienesti tiks galā.

**R.Bergmanis** jautā par VDD ēkas būvniecību – vai viss norit, kā nākas, vai nav kādu izaicinājumu vai finansējuma trūkuma.

**M.Golubeva** atbild, ka iztrūkumu nav, ir atrasts risinājums valsts budžetā.

**J.Rancāns** rezumē M.Golubevas un D.Trofimova aktualizētās problēmas, pateicas par sniegto informāciju. Pauž cerību par Saeimas akceptu budžeta finansējumam.

**2. Dažādi.**

**M.Možvillo** jautā, vai budžeta priekšlikumu iesniegšanai ir izstrādāts noteikts formāts.

**J.Rancāns** paskaidro, ka budžeta priekšlikumu iesniegšanas termiņi tiks noteikti pēc 1.lasījuma, atbildīgā ir Saeimas BF(N)K.

**R.Bergmanis** izsaka vēlmi iepazīties ar šīs sēdes prezentāciju, kā arī ar AIKNK 13.10.2021. sēdes prezentāciju “Tiesībaizsardzības iestāžu amatpersonu izglītības sistēmas pilnveide”.

**M.Šteins** apsola to nokārtot.

**J.Rancāns** informē – ņemot vērā, ka ir ārkārtējā situācija, un visticamāk tiks noteikta mājsēde, turpmāk strādājam tikai attālinātā režīmā, dokumenti tiek parakstīti tikai elektroniski. Par to, kad tiks rīkota komisijas sēde par ārkārtējās situācijas grozījumu leģitimēšanu, tiks paziņots. Pateicas personām par dalību un slēdz sēdi.

Pielikumā: prezentācija uz 19 lp.

Sēde pabeigta plkst.11.00.

Komisijas priekšsēdētājs (paraksts\*) J.Rancāns

Komisijas sekretārs (paraksts\*) E.Šnore